Illum il-Kunsill approva konklużjonijiet li jistabbilixxu l-pożizzjoni tal-UE għall-Konferenza tan-Nazzjonijiet Uniti dwar it-Tibdil fil-Klima (COP26) fi Glasgow. Il-konklużjonijiet jenfasizzaw l-urġenza estrema biex jiżdied ir-rispons globali biex tiġi indirizzata l-emerġenza klimatika u jissottolinjaw il-ħtieġa għal tranżizzjoni klimatika ġusta u ekwa madwar id-dinja. Id-dinja bħalissa mhix fit-triq it-tajba biex iżżomm it-tisħin globali taħt il-1.5 gradi. Huma meħtieġa ħafna aktar sforzi kollettivi biex it-temperatura tal-pjaneta tagħna tinżamm f'limiti sikuri. Fil-COP26 l-UE ser tappella lill-partijiet kollha għall-Ftehim ta' Pariġi biex jippreżentaw miri nazzjonali ambizzjużi għat-tnaqqis tal-emissjonijiet u biex il-pajjiżi żviluppati jżidu l-finanzjament internazzjonali għall-klima. Bil-konklużjonijiet adottati llum, l-UE mhux biss għandha r-rieda iżda mandat b'saħħtu biex tmexxi d-diskussjonijiet fid-direzzjoni t-tajba - id-direzzjoni li tipproteġi l-pjaneta għall-benefiċċju ta' kulħadd u tibqa' fuq in-naħa ta' dawk li huma l-aktar vulnerabbli għat-tibdil fil-klima. Andrej Vizjak, Ministru għall-Ambjent u l-Ġestjoni tat-Territorju tas-Slovenja Il-konklużjonijiet jappellaw lill-partijiet kollha, biex jippreżentaw Kontributi Stabbiliti fil-Livell Nazzjonali (NDCs) ambizzjużi u jirrikonoxxu l-ħtieġa li jiżdiedu l-isforzi ta' adattament b'mod kollettiv. Il-konklużjonijiet ifakkru li l-UE u l-istati membri tagħha huma l-kontributuri ewlenin fid-dinja tal-finanzjament tal-ġlieda kontra t-tibdil fil-klima u jikkonfermaw mill-ġdid l-impenn kontinwu tagħhom biex iżidu l-mobilizzazzjoni tal-finanzjament internazzjonali għall-klima. Jistiednu pajjiżi żviluppati oħra biex iżidu l-kontribuzzjonijiet tagħhom bħala parti mill-għan kollettiv tal-pajjiżi żviluppati biex flimkien jimmobilizzaw USD 100 biljun fis-sena sa mill-2020 sal-2025. Il-konklużjonijiet jistabbilixxu l-pożizzjoni tal-UE fir-rigward tal-kooperazzjoni volontarja skont l-Artikolu 6, li jistabbilixxi regoli għas-swieq internazzjonali tal-karbonju, li jippermettu lill-pajjiżi jinnegozjaw it-tnaqqis tal-emissjonijiet. Jistabbilixxu wkoll il-pożizzjoni tal-UE fir-rigward tal-kalendarju komuni għall-impenji għat-tnaqqis tal-emissjonijiet inklużi fl-NDC ta' kull pajjiż. Il-Kunsill jesprimi, bil-ħsieb li jintlaħaq kunsens fi Glasgow, il-preferenza tiegħu għal kalendarju komuni ta' ħames snin għall-NDCs tal-partijiet kollha, li ser jiġi implimentat mill-UE mill-2031 'il quddiem biss fil-każ li l-partijiet kollha jkunu meħtieġa jagħmlu dan u b'mod konsistenti mal-liġi Ewropea dwar il-klima. Dawn il-konklużjonijiet jikkostitwixxu l-mandat ġenerali tal-UE għal-laqgħa. Mandat aktar speċifiku għan-negozjaturi tal-UE fir-rigward tal-aspetti ta' finanzjament ġie adottat fil-forma ta' konklużjonijiet tal-Kunsill fil-Kunsill Affarijiet Ekonomiċi u Finanzjarji fil-5 ta' Ottubru 2021. Informazzjoni Ġenerali Il-COP26 għandha l-għan li tlaqqa' l-pajjiżi flimkien biex jaċċelleraw l-azzjoni lejn l-għanijiet tal-Ftehim ta' Pariġi. Il-Ftehim ta' Pariġi ġie adottat fl-2015 fil-Konferenza tan-NU dwar it-Tibdil fil-Klima (COP 21) u daħal fis-seħħ fl-4 ta' Novembru 2016. Sal-lum dan jgħodd 197 parti u jistabbilixxi żewġ għanijiet ewlenin. L-ewwel għan hu li t-temperatura medja globali tiġi limitata għal sew taħt iż-2°C ogħla mil-livelli preindustrijali, u jsiru sforzi biex tiġi limitata għal 1.5°C. It-tieni għan hu l-adattament għall-impatti inevitabbli tat-tibdil fil-klima filwaqt li l-flussi finanzjarji jsiru konsistenti ma' żvilupp reżiljenti għat-tibdil fil-klima. L-għanijiet ewlenin tal-COP26 huma li tħeġġeġ lill-partijiet iressqu NDCs ambizzjużi li jistabbilixxu l-miri tagħhom għall-2030 għat-tnaqqis tal-emissjonijiet, id-diskussjoni ta' miżuri ta' adattament, iż-żieda fil-finanzjament għall-klima u l-finalizzazzjoni tal-Ġabra ta' Regoli għall-Ftehim ta' Pariġi (ir-regoli dettaljati li jagħmlu l-Ftehim ta' Pariġi operazzjonali). Fost affarijiet oħra, il-partijiet jeħtieġ li jaqblu dwar id-dettalji tal-hekk imsejjaħ Artikolu 6 li jistabbilixxi regoli għas-swieq internazzjonali tal-karbonju, li jippermettu lill-partijiet jinnegozjaw it-tnaqqis tal-emissjonijiet. Barra minn hekk, il-partijiet ser ifittxu li jistabbilixxu kalendarju komuni għall-NDCs tagħhom. Id-diskussjonijiet fil-livell globali huma ċċentrati madwar l-istabbiliment ta' kalendarju komuni ta' ħames snin jew ta' għaxar snin. Konklużjonijiet tal-Kunsill dwar it-tħejjijiet għall-COP26 Konklużjonijiet tal-Kunsill ECOFIN dwar il-finanzjament għall-klima (stqarrija għall-istampa, 5 ta' Ottubru 2021) Tibdil fil-klima: x'qed tagħmel l-UE (informazzjoni ġenerali) Ara l-paġna tal-laqgħa